Formanden for LandboNords planteudvalg mener ikke, at en CO2-afgift er løsningen til den grønne omstilling.

Den grønne omstilling er kommet for at blive. Økologi, dyrevelfærd og CO2-mindsket landbrug er noget af det, som i stigende grad fylder for forbrugerne. Derfor havde LandboNord torsdag inviteret til plante- og klimakonference i Vrå for at opfordre de deltagende til at gribe de muligheder, der ligger i den grønne omstilling. - I Danmark har vi allerede mange forudsætninger for at byde ind på den grønne dagsorden. Vi er et af de lande i verden, hvor vi er langt fremme med digitalisering, dokumentation og sporbarhed, når det kommer til fødevareproduktionen. Det handler om at få det sat i system og fortælle den gode historie fra jord til bord, siger chefkonsulent i LandboNords PlanteRådgivning, Søren Greve Olesen. Vegetarbuffet til frokost Forbrugernes nye og stigende forventninger til fødevarerne er med til at stille en række krav til fremtidens landbrug. Det kan man ifølge LandboNord se som værende enten en begrænsning eller en mulighed. Efter flere års ønske af Søren Greve Olesen blev deltagerne derfor også budt på en vegetarbuffet. - I år fik deltagerne at føle, hvor galt det kan gå i fremtiden, fortæller Hans Chr. Holst, der er formand for LandboNords planteudvalg, med et glimt i øjet. - I dansk landbrug har vi altid været klar til at producere de fødevarer, som forbrugerne efterspørger. Kød vil i mine øjne altid være en del at fremtidens middagsbord, sikkert ikke i de mængder, vi har i dag. Men uanset hvad, så skal vi nok levere, fastslår han. Vil ikke have CO2-afgift Et punkt, som Hans Chr. Holst dog ikke er klar til støtte op om, er en potentiel CO2-afgift til landbruget. -	Løsningen er ikke en afgift, konstaterer han. - Det er egoistisk og snæversynet at se Danmark som en isoleret del af verden, hvor vi løser klimaudfordringerne ved at pålægge landbruget en afgift, understreger Hans Chr. Holst.